title: 2008/695/EB: 2008 m. rugpjūčio 29 d. Komisijos sprendimas, kuriuo skelbiama Viduržemio jūros regioninės patariamosios tarybos, įsteigtos laikantis bendrosios žuvininkystės politikos, veiklos pradžia

text:
30.8.2008

               LT

               Europos Sąjungos oficialusis leidinys

               L 232/12

      KOMISIJOS SPRENDIMAS

   2008 m. rugpjūčio 29 d.
   kuriuo skelbiama Viduržemio jūros regioninės patariamosios tarybos, įsteigtos laikantis bendrosios žuvininkystės politikos, veiklos pradžia
   (2008/695/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2004 m. liepos 19 d. Tarybos sprendimą 2004/585/EB, įsteigiantį regionines patariamąsias tarybas pagal Bendrąją žuvininkystės politiką (1), ypač į jo 3 straipsnio 3 dalį,
   atsižvelgdama į Ispanijos, Prancūzijos, Graikijos, Maltos, Slovėnijos ir Kipro vardu 2008 m. gegužės 16 d. Italijos perduotą rekomendaciją,
   kadangi:

               (1)

               2002 m. gruodžio 20 d. Tarybos reglamentu (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (2) ir Sprendimu 2004/585/EB numatyta regioninių patariamųjų tarybų steigimo ir veiklos sistema.

               (2)

               Sprendimo 2004/585/EB 2 straipsniu įsteigiama Viduržemio jūros regioninė patariamoji taryba.

               (3)

               Pagal Sprendimo 2004/585/EB 3 straipsnio 1 dalį žuvininkystės sektoriaus ir kitų interesų grupių atstovai Graikijai, Ispanijai, Prancūzijai, Kiprui, Maltai ir Slovėnijai pateikė prašymą dėl tos regioninės patariamosios tarybos veiklos.

               (4)

               Kaip reikalaujama pagal Sprendimo 2004/585/EB 3 straipsnio 2 dalį, suinteresuotosios valstybės narės nustatė, ar prašymas dėl Viduržemio jūros regioninės patariamosios tarybos atitinka to sprendimo nuostatas. 2008 m. gegužės 16 d. suinteresuotosios valstybės narės Komisijai perdavė rekomendaciją dėl tos regioninės patariamosios tarybos.

               (5)

               Atsižvelgdama į Sprendimą 2004/585/EB ir bendrosios žuvininkystės politikos tikslus bei principus, Komisija įvertino suinteresuotųjų šalių prašymą bei rekomendaciją ir mano, kad Viduržemio jūros regioninė patariamoji taryba yra pasirengusi pradėti veiklą,

         NUSPRENDĖ:
   Vienintelis straipsnis
   Sprendimo 2004/585/EB 2 straipsnio 1 dalies b punktu įsteigta Viduržemio jūros regioninė patariamoji taryba pradeda veiklą nuo 2008 m. rugsėjo 15 d.

      Priimta Briuselyje, 2008 m. rugpjūčio 29 d.

            Komisijos vardu

         Joe BORG

            Komisijos narys

      (1)  OL L 256, 2004 8 3, p. 17. Sprendimas su pakeitimais, padarytais Sprendimu 2007/409/EB (OL L 155, 2007 6 15, p. 68).

      (2)  OL L 358, 2002 12 31, p. 59. Reglamentas su pakeitimais, padarytais Reglamentu (EB) Nr. 865/2007 (OL L 192, 2007 7 24, p. 1).


title: 2006/398/EB: 2006 m. kovo 20 d.  Tarybos sprendimas, dėl Europos bendrijos ir Kinijos Liaudies Respublikos susitarimo pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį, susijusio su nuolaidų pakeitimu Čekijos Respublikos, Estijos Respublikos, Kipro Respublikos, Latvijos Respublikos, Lenkijos Respublikos, Lietuvos Respublikos, Maltos Respublikos, Slovakijos Respublikos, Slovėnijos Respublikos ir Vengrijos Respublikos įsipareigojimų sąraše, joms stojant į Europos Sąjungą, sudarymo

text:
8.6.2006

               LT

               Europos Sąjungos oficialusis leidinys

               L 154/22

         TARYBOS SPRENDIMAS
   2006 m. kovo 20 d.
   dėl Europos bendrijos ir Kinijos Liaudies Respublikos susitarimo pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį, susijusio su nuolaidų pakeitimu Čekijos Respublikos, Estijos Respublikos, Kipro Respublikos, Latvijos Respublikos, Lenkijos Respublikos, Lietuvos Respublikos, Maltos Respublikos, Slovakijos Respublikos, Slovėnijos Respublikos ir Vengrijos Respublikos įsipareigojimų sąraše, joms stojant į Europos Sąjungą, sudarymo
   (2006/398/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmuoju sakiniu,
   atsižvelgdama į Komisijos pasiūlymą,
   kadangi:

               (1)

               2004 m. kovo 22 d. Taryba įgaliojo Komisiją pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį pradėti derybas su kai kuriomis kitomis PPO narėmis, į Europos Sąjungą stojant Čekijos Respublikai, Estijos Respublikai, Kipro Respublikai, Latvijos Respublikai, Lietuvos Respublikai, Vengrijos Respublikai, Maltos Respublikai, Lenkijos Respublikai, Slovėnijos Respublikai ir Slovakijos Respublikai.

               (2)

               Komisija vedė derybas konsultuodamasi su komitetu, įsteigtu pagal Sutarties 133 straipsnį, ir vadovaudamasi Tarybos patvirtintais derybų nurodymais.

               (3)

               Komisija baigė derybas dėl Europos bendrijos ir Kinijos Liaudies Respublikos susitarimo pasikeičiant laiškais. Todėl minėtas susitarimas turėtų būti patvirtintas.

               (4)

               Šio sprendimo įgyvendinimui reikalingos priemonės turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (1),

         NUSPRENDĖ:
   1 straipsnis
   Europos bendrijos ir Kinijos Liaudies Respublikos susitarimas pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį, susijęs su nuolaidų pakeitimu Čekijos Respublikos, Estijos Respublikos, Kipro Respublikos, Latvijos Respublikos, Lenkijos Respublikos, Lietuvos Respublikos, Maltos Respublikos, Slovakijos Respublikos, Slovėnijos Respublikos ir Vengrijos Respublikos įsipareigojimų sąraše, joms stojant į Europos Sąjungą, yra patvirtinamas Bendrijos vardu.
   Susitarimo pasikeičiant laiškais tekstas pridedamas prie šio sprendimo priedo.
   2 straipsnis
   Komisija priima išsamias šio susitarimo įgyvendinimo taisykles vadovaudamasi šio sprendimo 3 straipsnio 2 dalyje numatyta tvarka.
   3 straipsnis
   1.   Komisijai padeda Grūdų vadybos komitetas, įsteigtas pagal 2003 m. rugsėjo 29 d. Tarybos reglamento (EB) Nr. 1784/2003 dėl bendro grūdų rinkos organizavimo (2) 25 straipsnį, arba atitinkamas komitetas, įsteigtas pagal reglamento dėl tam tikro produkto bendro rinkos organizavimo atitinkamą straipsnį.
   2.   Kai daroma nuoroda į šią dalį, taikomi Sprendimo 1999/468/EB 4 ir 7 straipsniai.
   Sprendimo 1999/468/EB 4 straipsnio 3 dalyje nustatytas laikotarpis yra vienas mėnuo.
   3.   Komitetas priima savo darbo tvarkos taisykles.
   4 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Bendrijai (3).

      Priimta Briuselyje, 2006 m. kovo 20 d.

            Tarybos vardu

            Pirmininkė

         U. PLASSNIK

      (1)  OL L 184, 1999 7 17, p. 23.

      (2)  OL L 270, 2003 10 21, p. 78. Reglamentas su pakeitimais, padarytais Komisijos reglamentu (EB) Nr. 1154/2005 (OL L 187, 2005 7 19, p. 11).

      (3)  Susitarimo įsigaliojimo diena bus paskelbta Europos Sąjungos oficialiajame leidinyje.
    ---documentbreak---

               8.6.2006

               LT

               Europos Sąjungos oficialusis leidinys

               L 154/24

         VERTIMAS
   EUROPOS BENDRIJOS IR
   Kinijos Liaudies Respublikos susitarimas pasikeičiant laiškais pagal 1994 m. bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį, susijęs su nuolaidų pakeitimu Čekijos Respublikos, Estijos Respublikos, Kipro Respublikos, Latvijos Respublikos, Lenkijos Respublikos, Lietuvos Respublikos, Maltos Respublikos, Slovakijos Respublikos, Slovėnijos Respublikos ir Vengrijos Respublikos įsipareigojimų sąraše, joms stojant į Europos Sąjungą
   Briuselis, 2006 m. balandžio 3 d.
   Pone,
   Prasidėjus Europos bendrijos (EB) ir Kinijos Liaudies Respublikos deryboms pagal 1994 m. GATT XXIV straipsnio 6 dalį ir XXVIII straipsnį dėl nuolaidų Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įsipareigojimų sąrašuose pakeitimo joms stojant į ES, EB ir Kinijos Liaudies Respublika, siekdamos baigti derybas, pradėtas 2004 m. sausio 19 d. EB pateikus pranešimą PPO pagal 1994 m. GATT XXIV straipsnio 6 dalį, susitaria dėl toliau išdėstytų dalykų:
   EB sutinka įtraukti į savo įsipareigojimų sąrašą, skirtą EB 25 šalių muitų teritorijai, ankstesniajame sąraše buvusias nuolaidas.
   EB sutinka įtraukti į savo įsipareigojimų sąrašą, skirtą EB 25 šalių muitų teritorijai, šio susitarimo priede išvardytas nuolaidas.
   Šis susitarimas įsigalioja tą dieną, kurią EB gauna Kinijos Liaudies Respublikos tinkamai patvirtintą susitarimo laišką, šalims išnagrinėjus šį susitarimą jose nustatyta tvarka. EB įsipareigoja dėti visas pastangas, kad atitinkamos įgyvendinimo priemonės įsigaliotų iki 2006 m. sausio 1 d. ir jokiu būdu ne vėliau kaip 2006 m. liepos 1 d.
   Reiškiu Jums savo didžią pagarbą.

         Europos bendrijos vardu

      PRIEDAS
      0304 20 85 (sušaldyta mintajų filė): dabartinis nustatytas EB muitas sumažinamas nuo 15 % iki 13,7 %.
      20 500 tonų padidinama Kinijai skiriama kvota pagal EB tarifinę kvotą šviežiems arba atšaldytiems česnakams, tarifo pozicija 0703 20 00, muito norma šiai kvotai – 9,6 %, muito norma viršijant kvotą – 9,6 + 120,0 EUR/100 kg/net.
      5 200 tonų (sausosios medžiagos masės) padidinama EB tarifinė kvota Agaricus genties pievagrybiams, paruoštiems arba konservuotiems be acto (tarifo pozicija 2003 10 30, muito norma viršijant kvotą 18,4 + 222,0 EUR/100 kg/net eda), ir Agaricus genties pievagrybiams, konservuotiems neilgam saugojimui arba konservuotiems be acto (tarifo pozicija 2003 10 20, muito norma viršijant kvotą 18,4 + 191,0 EUR/100 kg/net eda), muito norma šiai kvotai – 23 %; į kvotą įtraukiama tarifo eilutė 0711 90 40 (muito norma viršijant kvotą – 9,6 + 191 EUR/100 kg/net eda).
      6402 19 00 (sportinė avalynė): dabartinis nustatytas EB muitas sumažinamas nuo 17,0 % iki 16,9 %.
      6402 91 00 (kulkšnis dengianti avalynė): dabartinis nustatytas EB muitas sumažinamas nuo 17,0 % iki 16,9 %.
      6404 11 00 (sportinė avalynė): dabartinis nustatytas EB muitas sumažinamas nuo 17 % iki 16,9 %.
      6404 19 10 (šlepetės ir kita kambarinė avalynė): dabartinis nustatytas EB muitas sumažinamas nuo 17,0 % iki 16,9 %.
      6402 99 (kategorija „kita avalynė“): dabartinis nustatytas EB muitas sumažinamas nuo 17,0 % iki 16,8 %.
      8482 91 90 (rutuliukai, adatėlės ir ritinėliai): dabartinis nustatytas EB muitas sumažinamas nuo 8,0 % iki 7,7 %.
      8521 90 00 (kiti vaizdo įrašymo aparatai): dabartinis nustatytas EB muitas sumažinamas nuo 14 % iki 13,9 %.
      8712 00 30 (dviračiai be variklio): dabartinis nustatytas EB muitas sumažinamas nuo 15 % iki 14,0 %.
      Nustatoma 7 tonų tarifinė kvota (erga omnes) žaliaviniams ryžiams (tarifo pozicija 1006 10), muito norma šiai kvotai – 15 %, muito norma viršijant kvotą – 211 EUR/t.
      Nustatoma 1 634 tonų tarifinė kvota (erga omnes) lukštentiems ryžiams (tarifo pozicija 1006 20), muito norma šiai kvotai – 15 %, muito norma viršijant kvotą – 65 EUR/t.
      25 516 tonų padidinama (erga omnes) EB tarifinė kvota iš dalies arba visiškai nulukštentiems ryžiams (tarifo pozicija 1006 30), muito norma šiai kvotai – 0 %, muito norma viršijant kvotą – 175 EUR/t.
      31 788 tonomis padidinama (erga omnes) EB tarifinė kvota skaldytiems ryžiams (tarifo pozicija 1006 40), muito norma šiai kvotai – 0 %, muito norma viršijant kvotą – 128 EUR/t.
      Nustatoma 2 838 tonų tarifinė kvota (erga omnes) konservuotiems ananasams, citrusiniams vaisiams, kriaušėms, abrikosams, vyšnioms, persikams ir braškėms, muito norma šiai kvotai – 20 %. Toliau pateikiamos tarifo pozicijos ir atitinkamos muito normos viršijant kvotą:

                  2008 20 11: 25,6 + 2,5 EUR/100 kg/net

                  2008 20 19: 25,6

                  2008 20 31: 25,6 + 2,5 EUR/100 kg/net

                  2008 20 39: 25,6

                  2008 20 71: 20,8

                  2008 30 11: 25,6

                  2008 30 19: 25,6 + 4,2 EUR/100 kg/net

                  2008 30 31: 24

                  2008 30 39: 25,6

                  2008 30 79: 20,8

                  2008 40 11: 25,6

                  2008 40 19: 25,6 + 4,2 EUR/100 kg/net

                  2008 40 21: 24

                  2008 40 29: 25,6

                  2008 40 31: 25,6 + 4,2 EUR/100 kg/net

                  2008 40 39: 25,6

                  2008 50 11: 25,6

                  2008 50 19: 25,6 + 4,2 EUR/100 kg/net

                  2008 50 31: 24

                  2008 50 39: 25,6

                  2008 50 51: 25,6 + 4,2 EUR/100 kg/net

                  2008 50 59: 25,6

                  2008 50 71: 20,8

                  2008 60 11: 25,6

                  2008 60 19: 25,6 + 4,2 EUR/100 kg/net

                  2008 60 31: 24

                  2008 60 39: 25,6

                  2008 60 60: 20,8

                  2008 70 11: 25,6

                  2008 79 19: 25,6 + 4,2 EUR/100 kg/net

                  2008 70 31: 24

                  2008 70 39: 25,6

                  2008 70 51: 25,6 + 4,2 EUR/100 kg/net

                  2008 70 59: 25,6

                  2008 80 11: 25,6

                  2008 80 19: 25,6 + 4,2 EUR/100 kg/net

                  2008 80 31: 24

                  2008 80 39: 25,6

                  2008 80 70: 20,8

            Visoms šioms tarifų eilutėms taikomi tikslūs EB 15 valstybių narių tarifų aprašymai.

   Pekinas, 2006 m. balandžio 13 d.
   Pone,
   Pateikiame nuorodą į Jūsų laišką, kuriame rašoma:

      „Prasidėjus Europos bendrijos (EB) ir Kinijos Liaudies Respublikos deryboms pagal 1994 m. GATT XXIV straipsnio 6 dalį ir XXVIII straipsnį dėl nuolaidų Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įsipareigojimų sąrašuose pakeitimo joms stojant į ES, EB ir Kinijos Liaudies Respublika, siekdamos baigti derybas, pradėtas 2004 m. sausio 19 d. EB pateikus pranešimą PPO pagal 1994 m. GATT XXIV straipsnio 6 dalį, susitaria dėl toliau išdėstytų dalykų:
      EB sutinka įtraukti į savo įsipareigojimų sąrašą, skirtą EB 25 šalių muitų teritorijai, ankstesniajame sąraše buvusias nuolaidas.
      EB sutinka įtraukti į savo įsipareigojimų sąrašą, skirtą EB 25 šalių muitų teritorijai, šio susitarimo priede išvardytas nuolaidas.
      Šis susitarimas įsigalioja tą dieną, kurią EB gauna Kinijos Liaudies Respublikos tinkamai patvirtintą susitarimo laišką, šalims išnagrinėjus šį susitarimą jose nustatyta tvarka. EB įsipareigoja dėti visas pastangas, kad atitinkamos įgyvendinimo priemonės įsigaliotų iki 2006 m. sausio 1 d. ir jokiu būdu ne vėliau kaip 2006 m. liepos 1 d.“.

   Turiu garbės pranešti apie savo Vyriausybės sutikimą.
   Reiškiu Jums savo didžią pagarbą.

         Kinijos Liaudies Respublikos vardu


title: 2009/518/EB: 2009 m. birželio 25 d. Tarybos sprendimas dėl Regionų komiteto Jungtinei Karalystei atstovaujančio pakaitinio nario skyrimo

text:
3.7.2009

               LT

               Europos Sąjungos oficialusis leidinys

               L 173/12

      TARYBOS SPRENDIMAS

   2009 m. birželio 25 d.
   dėl Regionų komiteto Jungtinei Karalystei atstovaujančio pakaitinio nario skyrimo
   (2009/518/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Jungtinės Karalystės Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Pasibaigus Muriel BARKER įgaliojimams tapo laisva Regionų komiteto pakaitinio nario vieta,

         NUSPRENDĖ:
   1 straipsnis
   Likusiam kadencijos laikui – iki 2010 m. sausio 25 d., Regionų komiteto pakaitiniu nariu skiriamas:
   Roger STONE, Rotherham tarybos narys, Yorkshire & Humberside regionas, Anglija.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge, 2009 m. birželio 25 d.

            Tarybos vardu

            Pirmininkas

         L. MIKO

      (1)  OL L 56, 2006 2 25, p. 75.


title: 2016 m. balandžio 28 d. Europos Parlamento sprendimas (ES) 2016/1507 dėl Europos bankininkystės institucijos 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/216

         EUROPOS PARLAMENTO SPRENDIMAS (ES) 2016/1507
   2016 m. balandžio 28 d.
   dėl Europos bankininkystės institucijos 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos bankininkystės institucijos 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos bankininkystės institucijos 2014 finansinių metų metinių ataskaitų kartu su Institucijos atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2016 m. vasario 12 d. rekomendaciją dėl patvirtinimo, kad Institucija įvykdė 2014 finansinių metų biudžetą (05584/2016 – C8-0086/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2010 m. lapkričio 24 d. Europos Parlamento ir Tarybos reglamentą (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (4), ypač į jo 64 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir į Ekonomikos ir pinigų politikos komiteto nuomonę (A8-0090/2016),

               1.

               patvirtina Europos bankininkystės institucijos vykdomajam direktoriui, kad Institucijos 2014 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos bankininkystės institucijos vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 111.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 331, 2010 12 15, p. 12.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2016 m. kovo 9 d. Europos Parlamento ir Tarybos sprendimas (ES) 2016/344 dėl Europos platformos, skirtos bendradarbiavimui sprendžiant nedeklaruojamo darbo problemą gerinti, sukūrimo (Tekstas svarbus EEE)

text:
11.3.2016

               LT

               Europos Sąjungos oficialusis leidinys

               L 65/12

         EUROPOS PARLAMENTO IR TARYBOS SPRENDIMAS (ES) 2016/344
   2016 m. kovo 9 d.
   dėl Europos platformos, skirtos bendradarbiavimui sprendžiant nedeklaruojamo darbo problemą gerinti, sukūrimo
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 153 straipsnio 2 dalies a punktą,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   atsižvelgdami į Regionų komiteto nuomonę (2),
   laikydamiesi įprastos teisėkūros procedūros (3),
   kadangi:

               (1)

               2012 m. balandžio 18 d. komunikate „Ekonomikos atsigavimas kuriant darbo vietas“ Komisija pabrėžė poreikį gerinti valstybių narių bendradarbiavimą ir paskelbė, kad pradedamos konsultacijos dėl platformos, kuri bus skirta darbo inspekcijų ir kitų vykdymo užtikrinimo institucijų kovai su nedeklaruojamu darbu, siekiant gerinti bendradarbiavimą, dalytis geriausia praktika ir nustatyti bendrus patikrinimų principus, sukūrimo Sąjungos lygmeniu;

               (2)

               pagal Sutarties dėl Europos Sąjungos veikimo (toliau – SESV) 148 straipsnį Taryba sprendimu (ES) 2015/1848 (4) priėmė valstybių narių užimtumo politikos gaires. Tas gaires valstybės narės, apibrėždamos nacionalines reformų programas ir vykdydamos reformas, naudoja kaip orientyrą. Užimtumo gairės sudaro konkrečioms valstybėms skirtų rekomendacijų, kurias Taryba pateikia valstybėms narėms pagal tą straipsnį, pagrindą. Pastaraisiais metais į tas konkrečioms šalims skirtas rekomendacijas buvo įtraukiamos rekomendacijos dėl kovos su nedeklaruojamu darbu;

               (3)

               SESV151 straipsnyje nustatyti socialinės politikos tikslai – užimtumo skatinimas ir geresnės gyvenimo ir darbo sąlygos. Siekdama įgyvendinti tuos tikslus Sąjunga gali remti ir papildyti valstybių narių veiklą darbuotojų saugos ir sveikatos, darbo sąlygų, iš darbo rinkos išstumtų asmenų integracijos ir kovos su socialine atskirtimi srityse. Pagal SESV 153 straipsnio 2 dalies a punktą Sąjunga gali patvirtinti priemones, kuriomis būtų skatinamas valstybių narių bendradarbiavimas, išskyrus bet kokį valstybių narių įstatymų ir kitų teisės aktų derinimą;

               (4)

               Europos Parlamentas 2014 m. sausio 14 d. rezoliucijoje dėl veiksmingos darbo inspekcijos kaip darbo sąlygų gerinimo Europoje strategijos palankiai įvertino Komisijos iniciatyvą sukurti Europos platformą ir paragino glaudžiau bendradarbiauti Sąjungos lygmeniu sprendžiant nedeklaruojamo darbo, kuris, kaip teigiama rezoliucijoje, daro žalą Sąjungos ekonomikai, sukelia nesąžiningą konkurenciją, dėl kurio kyla grėsmė finansiniam Europos socialinių modelių tvarumui ir mažėja darbuotojų socialinė ir darbo apsauga, problemą;

               (5)

               nedeklaruojamas darbas 2007 m. spalio 24 d. Komisijos komunikate „Kovos su nedeklaruojamu darbu stiprinimas“ buvo apibrėžtas kaip „bet kokia apmokama veikla, kuri savo pobūdžiu yra teisėta, tačiau nedeklaruojama valstybės institucijoms, atsižvelgiant į valstybių narių teisinių sistemų skirtumus“. Ta apibrėžtis neįtraukė jokios neteisėtos veiklos;

               (6)

               nedeklaruojamas darbas dažnai yra tarpvalstybinio pobūdžio. Nedeklaruojamo darbo pobūdis įvairiose valstybėse gali skirtis, priklausomai nuo ekonominio, administracinio ir socialinio konteksto. Nacionalinės teisės aktai skiriasi dėl nedeklaruojamo darbo ir dėl nacionaliniu lygmeniu vartojamų apibrėžčių. Todėl priemonės, skirtos nedeklaruojamo darbo problemai spręsti, turėtų būti atitinkamai pritaikytos, kad būtų atsižvelgta į tuos skirtumus;

               (7)

               iš skaičiavimų matyti, kad nedeklaruojamas darbas sudaro didelę Sąjungos ekonomikos dalį. Dėl to, kad deklaruojamas darbas nacionalinės teisės aktuose valstybėse narėse apibrėžtas skirtingai, sunku surinkti tikslius duomenis apie nedeklaruojamo darbo paplitimą;

               (8)

               piktnaudžiavimas savarankiškai dirbančio asmens statusu, kaip apibrėžta nacionalinėje teisėje, nacionaliniu lygmeniu arba tarpvalstybiniais atvejais yra apgaulingai deklaruojamo darbo forma, dažnai siejama su nedeklaruojamu darbu. Fiktyvaus savarankiško darbo atvejų atsiranda, kai asmuo nurodo, kad dirba savarankiškai, nors jo veikla atitinka darbo santykiams būdingus kriterijus, – taip daroma siekiant išvengti tam tikrų teisinių ar mokestinių pareigų. Pagal šį sprendimą sukurta Platforma (toliau – platforma) turėtų nagrinėti įvairių formų nedeklaruojamo darbo ir su nedeklaruojamu darbu susijusio apgaulingai deklaruojamo darbo atvejus, įskaitant fiktyvų savarankišką darbą;

               (9)

               nedeklaruojamas darbas daro didelį poveikį atitinkamiems darbuotojams, kuriems tenka taikstytis su sąlygomis, kai dirbama turint mažai garantijų, ir kartais pavojingomis sąlygomis, daug mažesniu darbo užmokesčiu, kai pažeidžiamos darbuotojų teisės ir suteikiama labai sumažinta apsauga pagal darbo ir socialinės apsaugos teisės aktus, taip iš jų atimant pakankamas socialines išmokas, teisę gauti pensiją ir galimybes naudotis sveikatos priežiūros paslaugomis, taip pat įgūdžių ugdymo ir mokymosi visą gyvenimą galimybes;

               (10)

               nors neigiami nedeklaruojamo darbo padariniai visuomenei ir ekonomikai būna įvairių formų, platforma siekiama gerinti darbo sąlygas ir skatinti integraciją į darbo rinką bei socialinę įtrauktį. Nedeklaruojamas darbas daro didelį poveikį biudžetui, nes gaunama mažiau įplaukų iš mokesčių ir socialinio draudimo, taigi pažeidžiamas finansinis socialinės apsaugos sistemų tvarumas. Jis neigiamai veikia užimtumą ir našumą bei iškreipia vienodas sąlygas;

               (11)

               nedeklaruojamas darbas turi skirtingą poveikį įvairioms socialinėms grupėms, inter alia, moterims, migrantams ir namų ūkio darbuotojams, kai kurių nedeklaruojamą darbą dirbančių asmenų padėtis yra itin pažeidžiama;

               (12)

               siekiant spręsti nedeklaruojamo darbo problemą valstybėse narėse pradėti taikyti įvairūs politikos metodai ir priemonės. Valstybės narės taip pat sudarė dvišalius susitarimus ir vykdė daugiašalius projektus, susijusius su tam tikrais nedeklaruojamo darbo aspektais. Sudėtingos nedeklaruojamo darbo problemos sprendimą dar reikia rasti ir tam reikalingas visapusiškas požiūris. Platforma neturėtų trukdyti taikyti su administraciniu bendradarbiavimu susijusių dvišalių arba daugiašalių susitarimų ar priemonių;

               (13)

               dalyvavimas platformos veikloje neturi daryti poveikio valstybių narių kompetencijai ir (arba) pareigoms spręsti nedeklaruojamo darbo problemą, įskaitant jų nacionalinę ar tarptautinę atsakomybę pagal, inter alia, atitinkamas ir taikytinas Tarptautinės darbo organizacijos (toliau – TDO) konvencijas, kaip antai Konvenciją Nr. 81 dėl darbo inspekcijos pramonėje ir prekyboje;

               (14)

               valstybių narių bendradarbiavimas Sąjungos lygmeniu išlieka gana ribotas tiek dalyvaujančių valstybių narių, tiek nagrinėjamų klausimų atžvilgiu. Nėra jokio oficialaus mechanizmo, kuriuo naudodamosi atitinkamos valstybių narių valdžios institucijos galėtų vykdyti tarpvalstybinį bendradarbiavimą ir visapusiškai spręsti su nedeklaruojamu darbu susijusius klausimus;

               (15)

               siekiant padėti valstybėms narėms veiksmingiau ir efektyviau spręsti nedeklaruojamo darbo problemą, būtina skatinti jų bendradarbiavimą Sąjungos lygmeniu. Tomis aplinkybėmis platforma turėtų būti siekiama sudaryti palankesnes sąlygas keistis geriausia praktika ir informacija bei remti tokį keitimąsi, sukurti Sąjungos lygmens sistemą, siekiant plėtoti bendrą supratimą, ekspertines žinias ir analizę nedeklaruojamo darbo klausimais. Bendrose nedeklaruojamo darbo apibrėžtyse ir koncepcijose turėtų būti atsižvelgiama į naujausius darbo rinkos pokyčius. Platforma taip pat turėtų būti skatinamas valstybių narių įvairių vykdymo užtikrinimo institucijų, kurios tokiuose tarpvalstybiniuose veiksmuose dalyvauja savanoriškai, bendradarbiavimas;

               (16)

               šiuo sprendimu siekiama skatinti valstybių narių bendradarbiavimą Sąjungos lygmeniu. Nedeklaruojamo darbo padėtis valstybėse narėse labai skiriasi, todėl skirtingose valstybėse narėse atitinkamų valdžios institucijų ir kitų subjektų poreikiai bendradarbiavimo sričių požiūriu taip pat skiriasi. Valstybės narės išlieka kompetentingos spręsti dėl dalyvavimo platformos plenariniuose posėdžiuose patvirtintoje veikloje masto;

               (17)

               glaudus ir veiksmingas valstybių narių bendradarbiavimas siekiant remti ir papildyti savo veiksmus sprendžiant nedeklaruojamo darbo problemą turėtų būti skatinamas Sąjungos lygmeniu. Veiksmai nacionaliniu lygmeniu priklauso nuo konkrečių aplinkybių atskirose valstybėse narėse ir platformos veikla negali pakeisti vertinimo nacionaliniu lygmeniu, kokių tinkamų veiksmų būtina imtis;

               (18)

               valstybės narės ir jų atitinkamos valdžios institucijos išlieka kompetentingos nustatyti, nagrinėti ir spręsti praktines problemas, susijusias su Sąjungos teisės aktų dėl darbo sąlygų ir socialinės apsaugos darbe vykdymo užtikrinimu, ir spręsti dėl to, kokių priemonių turi būti imtasi nacionaliniu lygmeniu siekiant įgyvendinti platformos veiklos rezultatus;

               (19)

               platforma turėtų naudotis visais atitinkamais informacijos šaltiniais, visų pirma tyrimais, valstybių narių sudarytais dvišaliais susitarimais ir daugiašaliais bendradarbiavimo projektais, ir užtikrinti esamų priemonių ir struktūrų Sąjungos lygmeniu sinergiją, kad būtų padidintas atgrasomasis ar prevencinis tų priemonių poveikis. Platforma galėtų veikti kaip pagrindas rengiant bendrus mokymus, atliekant tarpusavio vertinimus ir kuriant tokias priemones, kaip antai interaktyvus žinių bankas, atsižvelgiant į dabartinius įgyvendinamumo tyrimus, inter alia, darbą, kurį atliko Europos gyvenimo ir darbo sąlygų gerinimo fondas (toliau – „Eurofound“), tuo pačiu metu pripažįstant duomenų apsaugos ir duomenų keitimosi sprendimų svarbą. Europos kampanijomis arba bendromis strategijomis būtų galima geriau informuoti apie nedeklaruojamą darbą, remiantis politikos priemonėmis ir strategijomis, skirtomis informuotumui apie nedeklaruojamą darbą didinti, kuris įvairiu mastu jau egzistuoja valstybėse narėse. Į platformos veiklą kaip svarbūs informacijos šaltiniai taip pat turėtų būti įtraukti nevyriausybiniai subjektai;

               (20)

               platforma turėtų padėti stiprinti valstybių narių bendradarbiavimą, be kita ko, sudarydama palankesnes sąlygas novatoriškam tarpvalstybinio bendradarbiavimo ir vykdymo užtikrinimo požiūriui, taip pat įvertindama valstybių narių sukauptą tokio bendradarbiavimo patirtį. Siekiant pažaboti nedeklaruojamą darbą būtina laiku keistis informacija;

               (21)

               tais atvejais, kai platformos narys mano, kad keičiantis informacija ir geriausia praktika pasitelkiant platformą būtų naudinga nurodyti konkrečius atvejus, prireikus apie tuos atvejus pateikiama informacija būtų anoniminė. Platforma gali veiksmingai veikti tik aplinkoje, kurioje nedeklaruojamo darbo atvejus nurodantys asmenys būtų apsaugoti nuo nepalankaus elgesio. Todėl tuo atžvilgiu platforma turėtų būti sukauptos geriausios praktikos keitimosi forumu;

               (22)

               keitimasis informacija ir geriausia praktika platformai galėtų būti naudingas prisidedant prie galimų veiksmų Sąjungos lygmeniu sprendžiant nedeklaruojamo darbo problemą, taip pat prie Komisijos veiksmų. Vykdant Europos semestro veiklą, platformos veikla galėtų duoti naudos, kai svarstomos su nedeklaruojamu darbu susijusias priemones;

               (23)

               sprendžiant nedeklaruojamo darbo problemą dalyvauja skirtingos nacionalinės vykdymo užtikrinimo institucijos, kaip antai darbo inspekcijos, kitos už darbuotojų sveikatą ir saugą atsakingos institucijos, socialinės apsaugos inspekcijos ir mokesčių įstaigos. Tam tikrais atvejais taip pat gali dalyvauti migracijos institucijos, užimtumo tarnybos, taip pat muitinės ir už bendros transporto politikos įgyvendinimą atsakingos institucijos, policija, prokuratūra ir socialiniai partneriai;

               (24)

               siekiant visapusiškai ir veiksmingai spręsti nedeklaruojamo darbo klausimą, valstybėse narėse turi būti įgyvendintas politikos priemonių derinys. Tam reikia sudaryti palankesnes sąlygas, skatinant atitinkamų institucijų ir kitų subjektų struktūrizuotą bendradarbiavimą. Platformoje turėtų dalyvauti visos atitinkamos nacionalinės institucijos, visų pirma, vykdymo užtikrinimo institucijos, kurios vadovauja sprendžiant nedeklaruojamo darbo problemą ir (arba) dalyvauja toje veikloje. Valstybės narės išlaiko kompetenciją spręsti, kurios valdžios institucijos joms atstovauja įvairaus pobūdžio platformos veikloje. Bendradarbiaudamos, valstybių narių nacionalinės valdžios institucijos turėtų laikytis taikytinų Sąjungos teisės ir nacionalinės teisės aktų;

               (25)

               siekiant įgyvendinti platformos tikslus kiekvienoje valstybėje narėje platformos veiklą turėtų remti aukšto lygio atstovas, kuris turėtų koordinuoti veiklą ir palaikyti ryšius su valstybių narių valdžios institucijomis ir, kai taikytina, kitais subjektais, įskaitant socialinius partnerius, sprendžiančiais įvairius su nedeklaruojamu darbu susijusius klausimus;

               (26)

               platformos veikloje turėtų dalyvauti Sąjungos lygmens socialiniai partneriai iš įvairių pramonės sektorių ir tų sektorių, kurie yra patyrę didžiausią nedeklaruojamo darbo atvejų poveikį arba kurių vaidmuo yra itin svarbus sprendžiant nedeklaruojamo darbo problemą, ir platforma turėtų bendradarbiauti su atitinkamomis tarptautinėmis organizacijomis, kaip antai TDO, Ekonominio bendradarbiavimo ir plėtros organizacija ir Sąjungos agentūromis, ypač „Eurofound“ ir Europos darbuotojų saugos ir sveikatos agentūra (toliau – ES-OSHA). „Eurofound“ ir ES-OSHA dalyvaujant platformos veikloje stebėtojų teisėmis jų esami įgaliojimai neturėtų būti išplečiami;

               (27)

               platforma turėtų priimti savo darbo tvarkos taisykles, darbo programas ir reguliarias ataskaitas;

               (28)

               platforma turėtų turėti galimybę sukurti darbo grupes konkretiems klausimams spręsti ir remtis ekspertinių žinių turinčių specialistų kompetencija;

               (29)

               platforma turėtų bendradarbiauti su atitinkamomis ekspertų grupėmis ir komitetais Sąjungos lygmeniu, kurių veikla yra susijusi su nedeklaruojamu darbu;

               (30)

               platforma ir jos veikla turėtų būti finansuojamos pagal Europos Sąjungos užimtumo ir socialinių inovacijų programos (toliau – EaSI) PROGRESS kryptį, neviršijant Europos Parlamento ir Tarybos skiriamų asignavimų. Komisija turėtų užtikrinti, kad platforma jai skirtus finansinius išteklius naudotų skaidriai ir efektyviai;

               (31)

               atsižvelgiant į tai, kad svarbu užtikrinti atvirumą ir prieigą prie dokumentų, kaip įtvirtinta SESV 15 straipsnyje numatytuose principuose, platforma turėtų savo darbą vykdyti skaidriai ir vadovaudamasi tais principais;

               (32)

               Komisija turėtų imtis būtinų administracinių priemonių platformai sukurti;

               (33)

               platforma turėtų visiškai paisyti pagrindinių teisių ir laikytis Europos Sąjungos Pagrindinių teisių chartijoje pripažintų principų;

               (34)

               tvarkant asmens duomenis pagal šį sprendimą taikomi Europos Parlamento ir Tarybos reglamentas (EB) Nr. 45/2001 (5) ir Europos Parlamento ir Tarybos direktyva 95/46/EB (6) taip pat atitinkamos nacionalinės įgyvendinimo priemonės;

               (35)

               vadovaujantis Reglamento (EB) Nr. 45/2001 28 straipsnio 2 dalimi buvo konsultuojamasi su Europos duomenų apsaugos priežiūros pareigūnu,

         PRIĖMĖ ŠĮ SPRENDIMĄ:
   I SKYRIUS

      BENDROSIOS NUOSTATOS

   1 straipsnis
   Platformos sukūrimas
   Sąjungos lygmeniu sukuriama platforma, skirta valstybių narių bendradarbiavimui sprendžiant nedeklaruojamo darbo problemą gerinti (toliau – platforma).
   Šiame sprendime terminas „nedeklaruojamo darbo problemos sprendimas“ reiškia nedeklaruojamo darbo prevenciją, atgrasymą nuo jo ir kovą su juo, taip pat skatinimą deklaruoti nedeklaruojamą darbą.
   2 straipsnis
   Platformos sudėtis
   1.   Platformą sudaro:

               a)

               kiekvienos valstybės narės jai atstovauti paskirtas aukšto lygio atstovas;

               b)

               Komisijos atstovas;

               c)

               daugiausia keturi įvairiuose pramonės sektoriuose Sąjungos lygmeniu veikiančių socialinių partnerių atstovai, kuriuos paskiria tie socialiniai partneriai, vienodai atstovaujantys abiem pramonės sektoriaus pusėms.

         2.   Platformos posėdžiuose gali dalyvauti šie asmenys stebėtojo teisėmis ir į jų indėlį tinkamai atsižvelgiama pagal platformos darbo tvarkos taisykles:

               a)

               daugiausia 14 socialinių partnerių atstovų iš sektorių, kuriuose pasitaiko daug nedeklaruojamo darbo atvejų, kuriuos paskiria tie socialiniai partneriai, vienodai atstovaujantys abiems pramonės sektoriaus pusėms;

               b)

               „Eurofound“ atstovas;

               c)

               ES-OSHA atstovas;

               d)

               TDO atstovas;

               e)

               kiekvienos trečiosios šalies Europos ekonominėje erdvėje atstovas.

         Kiti nei pirmoje pastraipoje nurodyti stebėtojai gali būti kviečiami dalyvauti platformos posėdžiuose ir, atsižvelgiant į nagrinėjamą temą, į jų indėlį turi būti tinkamai atsižvelgta vadovaujantis platformos darbo tvarkos taisyklėmis.
   3 straipsnis
   Nacionalinės priemonės
   Šiuo sprendimu nedaromas poveikis valstybių narių kompetencijai priimti sprendimus, kokių priemonių imtis nacionaliniu lygmeniu, siekiant spręsti nedeklaruojamo darbo problemą.
   4 straipsnis
   Tikslai
   Pagrindinis platformos tikslas – teikti pridėtinę vertę Sąjungos lygmeniu siekiant padėti spręsti sudėtingą nedeklaruojamo darbo problemą visiškai laikantis nacionalinės kompetencijos ir procedūrų.
   Platforma prisidedama prie veiksmingesnių Sąjungos ir nacionalinių veiksmų, kuriais siekiama gerinti darbo sąlygas, skatinti integraciją į darbo rinką ir socialinę įtrauktį, įskaitant geresnį tų sričių teisės aktų vykdymo užtikrinimą, ir mažinti nedeklaruojamo darbo mastą bei kurti oficialiąsias darbo vietas, taigi taip išvengiant darbo kokybės ir darbuotojų sveikatos ir saugos blogėjimo; to siekiama:

               a)

               stiprinant valstybių narių atitinkamų valdžios institucijų ir kitų susijusių subjektų bendradarbiavimą siekiant veiksmingiau ir rezultatyviau spręsti įvairių formų nedeklaruojamo darbo ir su juo siejamo apgaulingai deklaruojamo darbo, įskaitant fiktyvų savarankišką darbą, problemą;

               b)

               gerinant valstybių narių skirtingų atitinkamų valdžios institucijų ir subjektų pajėgumus spręsti su tarpvalstybiniais nedeklaruojamo darbo aspektais susijusias problemas ir taip padėti užtikrinti vienodas sąlygas;

               c)

               didinant visuomenės informuotumą su nedeklaruojamu darbu susijusiais klausimais ir apie tai, kad būtina kuo skubiau imtis tinkamų veiksmų, taip pat skatinant valstybes nares dėti daugiau pastangų sprendžiant nedeklaruojamo darbo problemą.

         II SKYRIUS

      UŽDAVINIAI IR VEIKLA

   5 straipsnis
   Uždaviniai
   Siekiant įgyvendinti 4 straipsnyje išvardytus tikslus platforma Sąjungos lygmeniu skatina valstybes nares bendradarbiauti:

               a)

               keičiantis geriausia praktika ir informacija;

               b)

               kaupiant ekspertines žinias ir atliekant analizę;

               c)

               skatinant laikytis novatoriško požiūrio į veiksmingą ir rezultatyvų tarpvalstybinį bendradarbiavimą ir sudarant palankesnes sąlygas tai daryti, taip pat vertinant patirtį;

               d)

               horizontaliuoju lygmeniu padedant suvokti su nedeklaruojamu darbu susijusius klausimus.

         6 straipsnis
   Veikla
   1.   Atlikdama savo uždavinius platforma visų pirma vykdo šią veiklą:

               a)

               gilina žinias apie nedeklaruojamą darbą, taip pat atsižvelgdama į priežastis ir regioninius skirtumus, taikydama bendras apibrėžtis ir koncepcijas, įrodymais grindžiamas vertinimo priemones ir skatindama lyginamosios analizės ir atitinkamų metodinių priemonių taikymą duomenų rinkimo tikslais, remdamasi kitų subjektų, įskaitant Užimtumo komitetą ir Socialinės apsaugos komitetą, darbo rezultatais;

               b)

               gilina žinias ir tarpusavio supratimą apie įvairias sistemas ir praktiką nedeklaruojamo darbo problemos sprendimo srityje, įskaitant jo tarpvalstybinius nedeklaruojamo darbo aspektus;

               c)

               atlieka skirtingų politikos priemonių, įskaitant prevencines priemones ir baudžiamąsias sankcijas, veiksmingumo sprendžiant nedeklaruojamo darbo problemą analizę;

               d)

               nustato priemones, kuriomis siekiama efektyviai dalintis informacija ir patirtimi, pavyzdžiui, įkuria įvairios praktikos ir priimtų priemonių, įskaitant valstybėse narėse taikomus dvišalius arba daugiašalius susitarimus siekiant išspręsti nedeklaruojamo darbo problemą, žinių banką;

               e)

               kuria priemones, kaip antai vykdymo užtikrinimo gaires, geriausios praktikos vadovus ir bendrus patikrinimų principus, kad būtų kovojama su nedeklaruojamu darbu, taip pat įvertina tokių priemonių taikymo patirtį;

               f)

               sudaro palankesnes sąlygas valstybių narių skirtingoms bendradarbiavimo formoms ir jas remia didindama jų pajėgumus spręsti su tarpvalstybiniais nedeklaruojamo darbo aspektais susijusias problemas, skatindama novatorišką požiūrį, kaip antai keitimąsi darbuotojais, naudojimąsi duomenų bazėmis, laikantis taikytinų nacionalinės teisės aktų dėl duomenų apsaugos, ir bendrą veiklą, bei sudarydama tam požiūriui palankesnes sąlygas bei vertindama dalyvaujančių valstybių narių patirtį tokio bendradarbiavimo srityje;

               g)

               nagrinėja spartaus keitimosi informacija sistemos perspektyvumą ir tobulina keitimąsi duomenimis pagal Sąjungos duomenų apsaugos taisykles, taip pat tiria galimybes naudoti Vidaus rinkos informacinę sistemą (IMI), sukurtą Europos Parlamento ir Tarybos reglamentu (ES) Nr. 1024/2012 (7), ir elektroninius socialinės apsaugos informacijos mainus (EESSI);

               h)

               keičiasi nacionalinių valdžios institucijų Sąjungos teisės aktų taikymo patirtimi, kiek tai susiję su nedeklaruojamo darbo problemos sprendimu;

               i)

               plėtoja ir prireikus tobulina atitinkamų valdžios institucijų mokymo pajėgumus ir bendro mokymo vykdymo sistemą;

               j)

               rengia tarpusavio vertinimus, skirtus valstybių narių, pasirinkusių dalyvauti tokiuose vertinimuose, pažangai stebėti sprendžiant nedeklaruojamo darbo problemą;

               k)

               keičiasi patirtimi ir plėtoja geriausią atitinkamų valstybių narių valdžios institucijų bendradarbiavimo praktiką ir, prireikus bendradarbiavimo su trečiosiomis šalimis praktiką, siekiant padidinti tokio bendradarbiavimo veiksmingumą sprendžiant su nedeklaruojamu darbu susijusias problemas, kurių kyla ir tose valstybėse;

               l)

               didina informuotumą apie nedeklaruojamo darbo problemą vykdydama bendrą veiklą, kaip antai Europos kampanijas, ir koordinuodama regionines ar Sąjungos masto strategijas, įskaitant sektorinius požiūrius;

               m)

               keičiasi patirtimi dėl su nedeklaruojamo darbo praktika susidūrusių darbuotojų konsultavimo ir informavimo.

         2.   Vykdydama 1 dalyje nurodytą veiklą platforma turi remtis visais atitinkamais informacijos šaltiniais, įskaitant tyrimus ir daugiašalius bendradarbiavimo projektus, ir atsižvelgti į atitinkamas Sąjungos priemones ir struktūras bei patirtį, įgytą įgyvendinant atitinkamus dvišalius susitarimus.
   III SKYRIUS

      PLATFORMOS VEIKIMAS

   7 straipsnis
   Aukšto lygio atstovai
   1.   Kiekviena valstybė narė paskiria aukšto lygio atstovą platformos nariu, turinčiu balsavimo teisę.
   Kiekviena valstybė narė užtikrina, kad jos aukšto lygio atstovui būtų suteikti tinkami įgaliojimai atlikti platformos veiklą. Kiekviena valstybė narė taip pat turi paskirti po vieną pakaitinį narį, kuris prireikus pakeičia aukšto lygio atstovą ir tokiais atvejais turi teisę balsuoti.
   2.   Skirdama savo aukšto lygio atstovus ir pakaitinius narius kiekviena valstybė narė turėtų atsižvelgti į visas atitinkamas valdžios institucijas, visų pirma vykdymo užtikrinimo institucijas, ir (arba) kitus susijusius subjektus, laikydamosi nacionalinės teisės ir praktikos. Laikydamosi nacionalinės teisės ir (arba) praktikos, valstybės narės gali į veiklą įtraukti socialinius partnerius arba kitus susijusius subjektus.
   3.   Kiekvienas aukšto lygio atstovas, paskirtas pagal šį straipsnį, dalyvauja platformos plenariniuose posėdžiuose ir, atitinkamais atvejais, kitoje platformos veikloje ir darbo grupėse.
   Kiekvienas aukšto lygio atstovas pateikia Komisijai visų atitinkamų institucijų ir, kai taikytina, socialinių partnerių ir kitų susijusių subjektų, kurie dalyvauja sprendžiant nedeklaruojamo darbo problemą, sąrašą ir kontaktinius duomenis.
   Kiekvienas aukšto lygio atstovas palaiko ryšius su visomis atitinkamomis institucijomis ir, kai taikytina, su socialiniais partneriais ir kitais susijusiais subjektais dėl platformos veiklos ir koordinuoja jų dalyvavimą platformos posėdžiuose ir (arba) jų indėlį prie platformos arba jos darbo grupių veiklos.
   8 straipsnis
   Veikimas
   1.   Platformai pirmininkauja Komisijos atstovas. Pirmininkui padeda du pavaduotojai, išrinkti iš aukšto lygio atstovų.
   Pirmininkas ir pirmininko pavaduotojai sudaro biurą.
   Biuras rengia ir organizuoja platformos darbą kartu su sekretoriatu, kuris veikia kaip platformos, įskaitant biurą ir darbo grupes, sekretoriatas. Komisija paskiria sekretoriatą.
   2.   Platformos posėdžiai vyksta ne rečiau kaip du kartus per metus.
   3.   Įgyvendindama savo uždavinius platforma priima sprendimus dėl:

               a)

               darbo tvarkos taisyklių;

               b)

               dvimečių darbo programų, kuriose, inter alia, įtvirtinti jos veiklos prioritetai ir išsamiai aprašyta 6 straipsnyje nurodyta veikla;

               c)

               platformos ataskaitų, teikiamų kas dvejus metus;

               d)

               darbo grupių, nagrinėsiančių jos darbo programose nurodytus klausimus, įsteigimo, įskaitant tų darbo grupių, kurių veikla pasibaigia, kai įgyvendinami jų įgaliojimai, veikimo praktinę tvarką.

         Platforma šioje pastraipoje nurodytus sprendimus priima paprasta balsų dauguma. Komisijos atstovas ir kiekvienas aukšto lygių atstovas turi po vieną balsą.
   4.   Biuras gali, kai tinkama, kviesti ekspertus, turinčius specialių žinių svarstomu klausimu, atsižvelgiant į konkretų atvejį, dalyvauti platformos ar darbo grupės svarstymuose.
   5.   Platformai padeda 1 dalyje nurodytas sekretoriatas. Sekretoriatas rengia platformos posėdžius, platformos darbo programų ir ataskaitų projektus bei imasi tolesnių veiksmų dėl platformos posėdžių ir posėdžių išvadų.
   6.   Komisija reguliariai informuoja Europos Parlamentą ir Tarybą apie platformos veiklą, įskaitant kiek tai susiję su bendrais susitikimais su ekspertų grupėmis ir komitetais. Ji pateikia platformos darbo programas ir ataskaitas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui.
   9 straipsnis
   Bendradarbiavimas
   1.   Platforma Sąjungos lygmeniu veiksmingai bendradarbiauja su kitomis atitinkamomis ekspertų grupėmis ir komitetais, kurių darbas susijęs su nedeklaruojamu darbu, visų pirma Vyresniųjų darbo inspektorių komitetu, Darbuotojų komandiravimo ekspertų komitetu, Socialinės apsaugos koordinavimo administracine komisija, Valstybinių užimtumo tarnybų tinklu, Užimtumo komitetu, Socialinės apsaugos komitetu ir Administracinio bendradarbiavimo tiesioginio apmokestinimo srityje darbo grupe, ir vengia dubliuoti atliktą darbą. Platforma kviečia tų grupių ir komitetų atstovus jos posėdžiuose dalyvauti stebėtojo teisėmis. Siekiant veiksmingiau organizuoti darbą ir didinti poveikį taip pat gali būti rengiami bendri posėdžiai.
   2.   Platforma užmezga atitinkamą bendradarbiavimą su Eurofound ir ES-OSHA.
   10 straipsnis
   Išlaidų atlyginimas
   Komisija atlygina su platformos veikla susijusias narių, pakaitinių narių, stebėtojų ir kviestinių ekspertų kelionės ir prireikus pragyvenimo išlaidas.
   Nariams, pakaitiniams nariams, stebėtojams ir kviestiniams ekspertams už suteiktas paslaugas neatlyginama.
   11 straipsnis
   Finansinė parama
   Šio sprendimo įgyvendinimo bendrieji ištekliai nustatyti EaSI. Komisija skaidriai ir efektyviai valdo finansinius išteklius, skiriamus platformai pagal EaSI.
   IV SKYRIUS

      BAIGIAMOSIOS NUOSTATOS

   12 straipsnis
   Peržiūra
   Ne vėliau kaip 2020 m. kovo 13 d. Komisija, pasikonsultavusi su platforma, pateikia šio sprendimo taikymo ir jo pridėtinės vertės ataskaitą Europos Parlamentui, Tarybai, Europos ekonomikos ir socialinių reikalų komitetui ir Regionų komitetui ir prireikus pasiūlo būtinus pakeitimus. Ataskaitoje visų pirma įvertinama, kokiu mastu platforma prisidėjo siekiant 4 straipsnyje įtvirtintų tikslų, ar įvykdė 5 straipsnyje jai pavestus uždavinius, ar atliko 6 straipsnyje nustatytą veiklą ir ar įvykdė platformos darbo programose nustatytus prioritetinius veiksmus. Komisija prireikus pateikia pasiūlymų dėl platformos veikimo.
   13 straipsnis
   Adresatai
   Šis sprendimas skirtas valstybėms narėms.
   14 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Strasbūre 2016 m. kovo 9 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkė

         J.A. HENNIS-PLASSCHAERT

      (1)  OL C 458, 2014 12 19, p. 43.

      (2)  OL C 415, 2014 11 20, p. 37.

      (3)  2016 m. vasario 2 d. Europos Parlamento pozicija (dar nepaskelbta Oficialiajame leidinyje) ir 2016 m. vasario 24 d. Tarybos sprendimas.

      (4)  2015 m. spalio 5 d. Tarybos sprendimas (ES) 2015/1848 dėl valstybių narių užimtumo politikos gairių 2015 m. (OL L 268, 2015 10 15, p. 28).

      (5)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (6)  1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).

      (7)  2012 m. spalio 25 d. Europos Parlamento ir Tarybos reglamentas (ES) Nr. 1024/2012 dėl administracinio bendradarbiavimo per Vidaus rinkos informacinę sistemą, kuriuo panaikinamas Komisijos sprendimas 2008/49/EB (IMI reglamentas) (OL L 316, 2012 11 14, p. 1).


title: 2015 m. sausio 26 d. Komisijos sprendimas, kuriuo įsteigiama ekspertų grupė ES jungtinis sandorių kainodaros forumas

text:
28.1.2015

               LT

               Europos Sąjungos oficialusis leidinys

               C 28/5

         KOMISIJOS SPRENDIMAS
   2015 m. sausio 26 d.
   kuriuo įsteigiama ekspertų grupė ES jungtinis sandorių kainodaros forumas
   (2015/C 28/05)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               2015 m. kovo 31 d. baigia galioti Komisijos sprendimas 2011/C 24/03 (1) įsteigti ES bendrą sandorių kainodaros forumą;

               (2)

               atsižvelgiant į tai, kad su sandorių kainodara susiję mokesčių klausimai svarbūs vidaus rinkos požiūriu, ir į teigiamą ES jungtinio sandorių kainodaros forumo pagalbos ir patarimų teikimo Komisijai patirtį, taip pat į tai, kad Komisijai toks organas nuolat reikalingas, būtina įsteigti naują ES jungtinio sandorių kainodaros forumo ekspertų grupę, nustatyti jos užduotis ir struktūrą, kad Sąjungoje sandorių kainodaros taisyklės būtų taikomos vienodžiau;

               (3)

               ES jungtinis sandorių kainodaros forumas turėtų padėti ir patarti Komisijai su sandorių kainodara susijusiais mokesčių klausimais;

               (4)

               ES jungtinis sandorių kainodaros forumas turėtų būti sudarytas iš vyriausybiniam ir nevyriausybiniam sektoriams atstovaujančių ekspertų sandorių kainodaros klausimais. Be to, reikėtų numatyti galimybę pakeisti narius, kad būtų vienodai atstovaujama atitinkamoms ekspertinėms ir interesų sritims;

               (5)

               turėtų būti nustatytos ES jungtinio sandorių kainodaros forumo nariams taikomos informacijos atskleidimo taisyklės;

               (6)

               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (2);

               (7)

               Sprendimas 2011/C 24/03 turėtų būti panaikintas;

               (8)

               tikslinga nustatyti šio sprendimo taikymo laikotarpį,

         NUSPRENDĖ:
   1 straipsnis
   Dalykas
   Šiuo sprendimu įsteigiama ekspertų grupė, vadinama ES jungtiniu sandorių kainodaros forumu (toliau – forumas).
   2 straipsnis
   Užduotis
   Forumo užduotys:

               a)

               sukurti platformą, kurioje verslo, pilietinės visuomenės ir nacionalinių mokesčių administracijų ekspertai galės aptarti sandorių kainodaros problemas, dėl kurių tarpvalstybinei verslo veiklai Sąjungoje kyla kliūčių;

               b)

               patarti Komisijai su sandorių kainodara susijusiais mokesčių klausimais;

               c)

               padėti Komisijai rasti praktinius sprendimus, atitinkančius EBPO sandorių kainodaros gaires tarptautinėms įmonėms ir mokesčių institucijoms.

         3 straipsnis
   Konsultacijos
   1.   Komisija gali konsultuotis su forumu visais su sandorių kainodara susijusiais klausimais.
   2.   Forumo pirmininkas Komisijai gali patarti konsultuotis su forumu tam tikru klausimu.
   4 straipsnis
   Narystė. Paskyrimas
   1.   Forumo narės – valstybių narių mokesčių administracijos ir 18 organizacijų (3).
   2.   Kiekviena valstybės narės mokesčių administracija į forumą skiria vieną atstovą, kuris yra valstybės tarnautojas, atsakingas už sandorių kainodaros klausimus.
   3.   Organizacijas iš paraiškas pagal specialų kvietimą pateikusių ir tinkamą kvalifikaciją turinčius ekspertus paskyrusių organizacijų skiria Mokesčių ir muitų sąjungos generalinio direktorato generalinis direktorius.
   4.   Tinkamomis būti narėmis laikytos, bet nepaskirtos organizacijos gali būti įrašytos į rezervo sąrašą, kurį Komisija gali naudoti vienas organizacijas keisdama kitomis.
   5.   Organizacijos skiriamos dvejiems metams. Jos tęsia darbą, kol į jų vietą paskiriamos kitos organizacijos, arba iki savo kadencijos pabaigos. Jos gali būti skiriamos kitai kadencijai.
   6.   Vienos organizacijos gali būti pakeistos kitomis likusiam kadencijos laikui bet kuriuo iš šių atvejų:

               a)

               kai organizacija atsisako tęsti darbą;

               b)

               kai organizacija nebegali veiksmingai dalyvauti forumo darbe;

               c)

               kai to reikėtų, kad būtų vienodai atstovaujama atitinkamoms ekspertinėms ir interesų sritims.

         7.   Organizacijų pavadinimų sąrašas skelbiamas Komisijos ekspertų grupių ir kitų panašių subjektų registre (toliau – registras) ir specialioje interneto svetainėje.
   8.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   5 straipsnis
   Darbo tvarka
   1.   Mokesčių ir muitų sąjungos generalinio direktorato generalinis direktorius skiria grupės pirmininką. Pirmininkas atsakingas už posėdžių dokumentų rengimą konsultuojantis su Komisijos atstovu.
   2.   Jeigu Komisijos atstovas sutinka, specifiniams klausimams nagrinėti pagal forumo nustatytus įgaliojimus gali būti sudaryti pogrupiai. Tokie pogrupiai išformuojami, kai tik įvykdo jiems pavestas užduotis.
   3.   Komisijos atstovas gali ad hoc kviesti forumo arba pogrupio darbe dalyvauti forumui nepriklausančius ekspertus, turinčius specialiųjų žinių kuriuo nors į darbotvarkę įtrauktu klausimu. Be to, Komisijos atstovas asmenims, organizacijoms (kaip apibrėžta Ekspertų grupių horizontaliųjų taisyklių (4) 8 taisyklės 3 dalyje), šalims kandidatėms ir EPBO gali suteikti stebėtojo statusą.
   4.   Forumo nariai ir jų atstovai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų prievolių dėl profesinės paslapties, taip pat Komisijos saugumo taisyklių dėl ES įslaptintos informacijos apsaugos, nustatytų Komisijos sprendimo 2001/844/EB, EAPB, Euratomas (5) priede. Jei jie nesilaiko šių prievolių, Komisija gali imtis visų reikiamų priemonių.
   5.   Paprastai forumo ir pogrupių posėdžiai rengiami Komisijos patalpose. Komisija teikia sekretoriato paslaugas. Forumo ir jo pogrupių posėdžiuose gali dalyvauti kiti veikla suinteresuoti Komisijos pareigūnai.
   6.   Remdamasis standartinėmis ekspertų grupių darbo tvarkos taisyklėmis, forumas priima savo darbo tvarkos taisykles.
   7.   Visus svarbius su forumo veikla susijusius dokumentus (pavyzdžiui, darbotvarkes, posėdžių protokolus ir dalyvių pareiškimus) Komisija skelbia registre arba pateikia nuorodą iš registro į specialią interneto svetainę, kurioje tą informaciją galima rasti. Dokumentai gali būti neskelbiami, jeigu juos atskleidus būtų pakenkta viešajam arba privačiajam interesui, kaip apibrėžta Europos Parlamento ir Tarybos reglamento (EB) Nr. 1049/2001 (6) 4 straipsnyje.
   6 straipsnis
   Posėdžių išlaidos
   1.   Forumo veikloje dalyvaujantiems asmenims už jų teikiamas paslaugas neatlyginama.
   2.   Forumo veikloje dalyvaujančių asmenų patirtas kelionės ir prireikus pragyvenimo išlaidas atlygina Komisija pagal joje galiojančias nuostatas.
   3.   Tos išlaidos atlyginamos neviršijant pagal metinę išteklių skyrimo procedūrą skirtų asignavimų.
   7 straipsnis
   Panaikinimas
   Sprendimas 2011/C 24/03 panaikinamas.
   8 straipsnis
   Taikymas
   Šis sprendimas taikomas iki 2019 m. kovo 31 d.

      Priimta Briuselyje 2015 m. sausio 26 d.

            Komisijos vardu

         Pierre MOSCOVICI

            Komisijos narys

      (1)  2011 m. sausio 25 d. Komisijos sprendimas 2011/C 24/03 įsteigti ES bendro sandorių kainodaros forumo ekspertų grupę (OL C 24, 2011 1 26, p. 3).

      (2)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (3)  Organizacijos plačiąja šio žodžio prasme, įskaitant bendroves, asociacijas, nevyriausybines organizacijas, profesines sąjungas, universitetus, mokslinių tyrimų institutus, Sąjungos agentūras, Sąjungos įstaigas ir tarptautines organizacijas.

      (4)  Komisijos ekspertų grupių veiklos organizavimo taisyklės. Horizontalios taisyklės ir viešasis registras, C(2010) 7649 galutinis.

      (5)  2001 m. lapkričio 29 d. Komisijos sprendimas 2001/844/EB, EAPB, Euratomas, iš dalies keičiantis jos darbo tvarkos taisykles (OL L 317, 2001 12 3, p. 1).

      (6)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43). [Šiomis išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamumui, komerciniams interesams, teismo procesui ir teisinėms konsultacijoms, patikrinimams, tyrimams, auditams ir institucijų sprendimų priėmimo procesui.]


title: 2012/693/ES: 2012 m. lapkričio 7 d. Tarybos sprendimas dėl Europos ekonomikos ir socialinių reikalų komiteto Danijai atstovaujančio nario skyrimo

text:
9.11.2012

               LT

               Europos Sąjungos oficialusis leidinys

               L 310/49

         TARYBOS SPRENDIMAS
   2012 m. lapkričio 7 d.
   dėl Europos ekonomikos ir socialinių reikalų komiteto Danijai atstovaujančio nario skyrimo
   (2012/693/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Danijos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2010 m. rugsėjo 13 d. Taryba priėmė sprendimą 2010/570/ES, Euratomas, kuriuo skiriami Europos ekonomikos ir socialinių reikalų komiteto nariai laikotarpiui nuo 2010 m. rugsėjo 21 d. iki 2015 m. rugsėjo 20 d. (1);

               (2)

               Pasibaigus Nils Juhl ANDREASEN kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. rugsėjo 20 d. Europos ekonomikos ir socialinių reikalų komiteto nare skiriama Rikke EDSJÖ, Senior Consultant, Danish Agriculture and Food Council.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. lapkričio 7 d.

            Tarybos vardu

            Pirmininkas

         A. D. MAVROYIANNIS

      (1)  OL L 251, 2010 9 25, p. 8.


title: 1989 m. gruodžio 21 d. Tarybos sprendimas dėl Susitarimo tarp Europos ekonominės bendrijos ir Islandijos Respublikos dėl keitimosi prekybos elektroniniais duomenimis sistemų sudarymo

text:
Svarbus teisinis pranešimas

|

31989D0691

Oficialusis leidinys L 400 , 30/12/1989 p. 0011 - 0011 specialusis leidimas suomių kalba: skyrius 16 tomas 1 p. 0095  specialusis leidimas švedų kalba: skyrius 16 tomas 1 p. 0095

		Tarybos sprendimas1989 m. gruodžio 21 d.dėl Susitarimo tarp Europos ekonominės bendrijos ir Islandijos Respublikos dėl keitimosi prekybos elektroniniais duomenimis sistemų sudarymo(89/691/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 235 straipsnį,atsižvelgdami į Komisijos pasiūlymą [1],atsižvelgdama į Europos Parlamento nuomonę [2],atsižvelgdama į Ekonomikos ir socialinių reikalų komiteto nuomonę [3],Kadangi Sprendimu 87/499/EEB [4] Taryba patvirtino Bendrijos ryšių tinklų programą dėl keitimosi prekybos elektroniniais duomenimis sistemų (Tedis) sudarymo,Kadangi Sprendimu 89/241/EEB [5] Taryba iš dalies pakeitė minėtą sprendimą siekiant, kad firmos valstybėse, kurios nėra narės, su kuriomis Bendrija sudarė susitarimus, prijungiančius šias šalis prie Tedis programos, galėtų joje dalyvauti;Kadangi šiuo sprendimu 89/241/EEB Taryba taip pat įgaliojo Komisiją derėtis dėl tokių susitarimų su Europos laisvosios prekybos asociacijos nariais;Kadangi turėtų būti patvirtintas Susitarimas tarp Europos ekonominės bendrijos ir Islandijos Respublikos dėl keitimosi prekybos elektroniniais duomenimis sistemų sudarymo,NUSPRENDĖ:1 straipsnisBendrijos vardu patvirtinamas Susitarimas tarp Europos ekonominės bendrijos ir Islandijos Respublikos dėl keitimosi prekybos elektroniniais duomenimis sistemų sudarymo.Šio Susitarimo tekstas pridedamas prie šio sprendimo.2 straipsnisTarybos pirmininkas Bendrijos vardu praneša, kaip numatyta Susitarimo 8 straipsnyje.Priimta Briuselyje, 1989 m. gruodžio 21 d.Tarybos varduPirmininkasE. Cresson[1] OL C 285, 1989 11 11, p. 6.[2] 1989 m. gruodžio 15 d. pareikšta nuomonė (dar nepaskelbta Oficialiajame leidinyje).[3] 1989 m. gruodžio 19 d. pareikšta nuomonė (dar nepaskelbta Oficialiajame leidinyje).[4] OL L 285, 1987 10 8, p. 35.[5] OL L 97, 1989 5 11, p. 46.--------------------------------------------------


title: 2016 m. liepos 26 d. Politinio ir saugumo komiteto sprendimas (BUSP) 2016/1633 dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) vadovo skyrimo (EUCAP NESTOR/1/2016)

text:
10.9.2016

               LT

               Europos Sąjungos oficialusis leidinys

               L 243/8

         POLITINIO IR SAUGUMO KOMITETO SPRENDIMAS (BUSP) 2016/1633
   2016 m. liepos 26 d.
   dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) vadovo skyrimo (EUCAP NESTOR/1/2016)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2012 m. liepos 16 d. Tarybos sprendimą 2012/389/BUSP dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) (1), ypač į jo 9 straipsnio 1 dalį,
   kadangi:

               (1)

               remiantis Sprendimo 2012/389/BUSP 9 straipsnio 1 dalimi, pagal Sutarties 38 straipsnio trečią pastraipą Politinis ir saugumo komitetas (PSK) įgaliojamas priimti atitinkamus sprendimus, susijusius su Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) politinės kontrolės ir strateginio vadovavimo šiai misijai vykdymu, įskaitant sprendimą skirti misijos vadovą;

               (2)

               2012 m. liepos 17 d. PSK priėmė Sprendimą EUCAP NESTOR/1/2012 (2) dėl Jacques LAUNAY skyrimo EUCAP NESTOR vadovu nuo 2012 m. liepos 17 d.;

               (3)

               2013 m. liepos 23 d. PSK priėmė Sprendimą EUCAP NESTOR/3/2013 (3) dėl Etienne DE MONTAIGNE DE PONCINS skyrimo EUCAP NESTOR vadovu nuo 2013 m. liepos 16 d. iki 2014 m. liepos 15 d.;

               (4)

               2014 m. liepos 24 d. PSK priėmė Sprendimą EUCAP NESTOR/1/2014 (4), kuriuo Etienne DE MONTAIGNE DE PONCINS, kaip EUCAP NESTOR vadovo, įgaliojimai pratęsiami iki 2015 m. liepos 15 d.;

               (5)

               2016 m. liepos 22 d. Sąjungos vyriausiasis įgaliotinis užsienio reikalams ir saugumo politikai pasiūlė EUCAP NESTOR vadove nuo 2016 m. rugsėjo 1 d. iki 2016 m. gruodžio 12 d. skirti Maria-Cristina STEPANESCU,

         PRIĖMĖ ŠĮ SPRENDIMĄ:
   1 straipsnis
   Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) vadove nuo 2016 m. rugsėjo 1 d. iki 2016 m. gruodžio 12 d. skiriama Maria-Cristina STEPANESCU.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. liepos 26 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 187, 2012 7 17, p. 40.

      (2)  2012 m. liepos 17 d. Politinio ir saugumo komiteto sprendimas EUCAP NESTOR/1/2012 dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) vadovo skyrimo (2012/426/BUSP) (OL L 198, 2012 7 25, p. 16).

      (3)  2013 m. liepos 23 d. Politinio ir saugumo komiteto sprendimas EUCAP NESTOR/3/2013 dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) vadovo skyrimo (2013/400/BUSP) (OL L 202, 2013 7 27, p. 23).

      (4)  2014 m. liepos 24 d. Politinio ir saugumo komiteto sprendimas EUCAP NESTOR/1/2014 dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) vadovo įgaliojimų pratęsimo (2014/642/BUSP) (OL L 267, 2014 9 6, p. 4).


title: 2016 m. vasario 25 d. Tarybos sprendimas (ES) 2016/350 dėl Europos Sąjungos ir Šveicarijos Konfederacijos susitarimo dėl jos dalyvavimo Europos prieglobsčio paramos biuro veikloje sąlygų sudarymo

text:
11.3.2016

               LT

               Europos Sąjungos oficialusis leidinys

               L 65/61

         TARYBOS SPRENDIMAS (ES) 2016/350
   2016 m. vasario 25 d.
   dėl Europos Sąjungos ir Šveicarijos Konfederacijos susitarimo dėl jos dalyvavimo Europos prieglobsčio paramos biuro veikloje sąlygų sudarymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 74 straipsnį, 78 straipsnio 1 ir 2 dalis kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               remiantis Tarybos sprendimu Nr. 185/2014/ES (1), 2014 m. vasario 11 d. buvo pasirašytas Europos Sąjungos ir Šveicarijos Konfederacijos susitarimas dėl jos dalyvavimo Europos prieglobsčio paramos biuro veikloje sąlygų (toliau – Susitarimas), su sąlyga, kad jis bus sudarytas;

               (2)

               Susitarimas turėtų būti patvirtintas;

               (3)

               kaip nustatyta Europos Parlamento ir Tarybos reglamento (ES) Nr. 439/2010 (2) 21 konstatuojamojoje dalyje, Jungtinė Karalystė ir Airija dalyvauja priimant tą reglamentą ir jis joms yra privalomas. Todėl jos turėtų taikyti Reglamento (ES) Nr. 439/2010 49 straipsnio 1 dalį dalyvaudamos šio sprendimo priėmime. Todėl Jungtinė Karalystė ir Airija dalyvauja priimant šį sprendimą;

               (4)

               kaip nustatyta Reglamento (ES) Nr. 439/2010 22 konstatuojamojoje dalyje, Danija nedalyvauja priimant tą reglamentą ir jis nėra jai privalomas. Todėl Danija nedalyvauja priimant šį sprendimą,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Šveicarijos Konfederacijos susitarimas dėl jos dalyvavimo Europos prieglobsčio paramos biuro veikloje sąlygų.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas Sąjungos vardu pateikia Susitarimo 13 straipsnio 1 dalyje numatytą pranešimą (3).
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. vasario 25 d.

            Tarybos vardu

            Pirmininkas

         K.H.D.M. DIJKHOFF

      (1)  2014 m. vasario 11 d. Tarybos sprendimas Nr. 185/2014/ES dėl Europos Sąjungos ir Šveicarijos Konfederacijos susitarimo dėl jos dalyvavimo Europos prieglobsčio paramos biuro veikloje sąlygų pasirašymo Sąjungos vardu (OL L 102, 2014 4 5, p. 1).

      (2)  2010 m. gegužės 19 d. Europos Parlamento ir Tarybos reglamentas (ES) Nr. 439/2010 dėl Europos prieglobsčio paramos biuro įsteigimo (OL L 132, 2010 5 29, p. 11).

      (3)  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.


title: 2015 m. balandžio 29 d. Europos Parlamento sprendimas (ES) 2015/1615 dėl Europos Sąjungos 2013 finansinių metų bendrojo biudžeto įvykdymo patvirtinimo, II skirsnis – Europos Vadovų Taryba ir Taryba

text:
2015 9 30

               LT

               Europos Sąjungos oficialusis leidinys

               L 255/21

      EUROPOS PARLAMENTO SPRENDIMAS (ES) 2015/1615
      2015 m. balandžio 29 d.
      dėl Europos Sąjungos 2013 finansinių metų bendrojo biudžeto įvykdymo patvirtinimo, II skirsnis – Europos Vadovų Taryba ir Taryba
      EUROPOS PARLAMENTAS,

                  —

                  atsižvelgdamas į Europos Sąjungos 2013 finansinių metų bendrąjį biudžetą (1),

                  —

                  atsižvelgdamas į Europos Sąjungos 2013 finansinių metų konsoliduotąsias metines finansines ataskaitas (COM(2014) 510 – C8–0148/2014) (2),

                  —

                  atsižvelgdamas į Audito Rūmų 2013 finansinių metų metinę biudžeto vykdymo ataskaitą kartu su institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 55, 99, 164, 165 ir 166 straipsnius,

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą (A8–0116/2015),

         1.

            atideda savo sprendimo, kuriuo Tarybos Generaliniam sekretoriui patvirtinama, kad Europos Vadovų Tarybos ir Tarybos 2013 finansinių metų biudžetas įvykdytas, priėmimą;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Vadovų Tarybai, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui, Europos duomenų apsaugos priežiūros pareigūnui ir Europos išorės veiksmų tarnybai ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL L 66, 2013 3 8.

         (2)  OL C 403, 2014 11 13, p. 1.

         (3)  OL C 398, 2014 11 12, p. 1.

         (4)  OL C 403, 2014 11 13, p. 128.

         (5)  OL L 248, 2002 9 16, p. 1.

         (6)  OL L 298, 2012 10 26, p. 1.


title: 2011/615/ES: 2011 m. gegužės 10 d. Europos Parlamento sprendimas dėl bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“ , 2009 finansinių metų sąskaitų uždarymo

text:
27.9.2011

               LT

               Europos Sąjungos oficialusis leidinys

               L 250/254

         EUROPOS PARLAMENTO SPRENDIMAS
   2011 m. gegužės 10 d.
   dėl bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, 2009 finansinių metų sąskaitų uždarymo
   (2011/615/ES)
   EUROPOS PARLAMENTAS,

               —

               atsižvelgdamas į bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, 2009 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl „Naujoviškų vaistų“ iniciatyvos bendrosios įmonės 2009 m. gruodžio 31 d. pasibaigusių finansinių metų metinių finansinių ataskaitų kartu su bendrosios įmonės atsakymais (1),

               —

               atsižvelgdamas į Tarybos 2011 m. vasario 15 d. rekomendaciją (05894/2011 – C7–0051/2011),

               —

               atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 73/2008 dėl bendrosios įmonės įsteigimo, siekiant įgyvendinti jungtinę technologijų iniciatyvą „Naujoviški vaistai“ (3), ypač į jo 11 straipsnio 4 dalį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7–0129/2011),

               1.

               pritaria bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, 2009 finansinių metų sąskaitų uždarymui;

               2.

               paveda Pirmininkui perduoti šį sprendimą bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 342, 2010 12 16, p. 15.

      (2)  OL L 248, 2002 9 16, p. 1.

      (3)  OL L 30, 2008 2 4, p. 38.

      (4)  OL L 357, 2002 12 31, p. 72.


title: 2011/324/ES: 2011 m. gegužės 30 d. Tarybos sprendimas, kuriuo pratęsiamas Sprendimas 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo

text:
1.6.2011

               LT

               Europos Sąjungos oficialusis leidinys

               L 146/2

         TARYBOS SPRENDIMAS
   2011 m. gegužės 30 d.
   kuriuo pratęsiamas Sprendimas 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo
   (2011/324/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį,
   atsižvelgdama į 2000 m. birželio 23 d. Kotonu pasirašytą (1) su paskutiniais pakeitimais, padarytais 2010 m. birželio 23 d. Ugadugu (2), Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (toliau – AKR ir ES partnerystės susitarimas), ypač į jo 96 straipsnį,
   atsižvelgdama į Taryboje posėdžiavusių valstybių narių Vyriausybių atstovų vidaus susitarimą dėl priemonių, kurių reikia imtis, ir tvarkos, kurios reikia laikytis, siekiant įgyvendinti AKR ir ES partnerystės susitarimą (3), ypač į jo 3 straipsnį,
   atsižvelgdama į Europos Komisijos pasiūlymą,
   kadangi:

               (1)

               Pažeisti AKR ir ES partnerystės susitarimo 9 straipsnyje nurodyti esminiai elementai.

               (2)

               2009 m. liepos 6 d. pagal AKR ir ES partnerystės susitarimo 96 straipsnį su Madagaskaru pradėtos konsultacijos, kuriose dalyvavo Afrikos, Karibų jūros ir Ramiojo vandenyno (AKR) šalių grupės atstovai ir kurioms vykstant Aukščiausiosios pereinamojo laikotarpio valdybos atstovai nepateikė ir neprisiėmė priimtinų pasiūlymų ir įsipareigojimų.

               (3)

               Tarpininkaujant Pietų Afrikos vystymosi bendruomenei (SADC) ir visoms politinėms partijoms įdėta daug pastangų politinei krizei įveikti, visų pirma derantis dėl tarpininkaujant SADC pasiūlyto kompromisinio pereinamojo laikotarpio, kurio tikslas – surengti laisvus ir patikimus rinkimus ir taip grįžti prie konstitucinės tvarkos, plano.

               (4)

               Tačiau šiandien, praėjus 12 mėnesių, Europos Sąjunga konstatuoja, kad nepaisant įdėtų pastangų suinteresuotosios šalys dar nepasirašė plano, o SADC, Afrikos Sąjunga ar tarptautinė bendrija jo nepatvirtino. Tai kol kas trukdo numatyti kompromisinį perėjimą prie konstitucinės tvarkos, o tai būtina norint pakeisti galiojančias atitinkamas priemones.

               (5)

               Tarybos sprendimo 2010/371/ES (4) taikymo laikotarpis baigiasi 2011 m. birželio 6 d. Atsižvelgiant į tai, kas išdėstyta, reikėtų jį pratęsti šešių mėnesių laikotarpiui, nepažeidžiant reguliarios sprendimo peržiūros šiuo laikotarpiu,

         PRIĖMĖ ŠĮ SPRENDIMĄ:
   1 straipsnis
   Sprendimo 2010/371/ES 3 straipsnio antras sakinys pakeičiamas taip:
   „Jis galioja iki 2011 m. gruodžio 6 d., nepažeidžiant reguliarios jo peržiūros šiuo laikotarpiu.“
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gegužės 30 d.

            Tarybos vardu

            Pirmininkas

         CSÉFALVAY Z.

      (1)  OL L 317, 2000 12 15, p. 3.

      (2)  OL L 287, 2010 11 4, p. 3.

      (3)  OL L 317, 2000 12 15, p. 376.

      (4)  OL L 169, 2010 7 3, p. 13.

      PRIEDAS
      Briuselis,

         LAIŠKO AUKŠČIAUSIAJAI PEREINAMOJO LAIKOTARPIO VALDYBAI PROJEKTAS

      Gerb. Prezidente,
      Europos Sąjunga teikia didelę reikšmę AKR ir ES partnerystės susitarimo 9 straipsnio nuostatoms. Esminiai partnerystės susitarimo elementai, taigi, ir mūsų santykių pagrindas – žmogaus teisių užtikrinimas, demokratinės institucijos ir teisinė valstybė.
      2010 m. birželio 16 d. laišku Europos Sąjunga Jums pranešė apie 2010 m. birželio 7 d. Sprendimą 2010/371/ES baigti konsultacijas pagal AKR ir EB partnerystės susitarimo 96 straipsnį ir imtis susitarimo 96 straipsnio 2 dalies c punkte nurodytų „atitinkamų priemonių“.
      Europos Sąjunga žino, kad nuo tos dienos visos politinės partijos dėjo pastangas Jūsų šalyje siaučiančiai krizei įveikti. Ji su dideliu susidomėjimu seka derybų dėl Pietų Afrikos vystymosi bendruomenės tarpininkaujant pateikto kompromisinio ir neutralaus krizės įveikimo Madagaskare, kuris turėtų baigtis laisvais ir patikimais rinkimais, kurie leistų grįžti prie konstitucinės tvarkos, plano eigą. ES nori pakartoti visapusiškai remianti SADC tarpininkavimo pastangas.
      Europos Sąjunga atkreipia dėmesį į 2011 m. gegužės 20 d. įvykusį SADC aukščiausiojo lygio susitikimo rezultatus. Valstybės ir Vyriausybės vadovai nusprendė kaip įmanoma greičiau sušaukti visų Madagaskaro šalių susitikimą tam, kad būtų pasiektas susitarimas dėl veiksmų plano, sudarantis galimybes surengti laisvus ir patikimus rinkimus. ES ragina visas Madagaskaro suinteresuotąsias šalis bendradarbiauti gera valia dedant šias pastangas.
      Europos Sąjunga yra pasirengusi intensyvinti politinį dialogą su Madagaskaru ir politiškai bei finansiškai remti bendru sutarimu grindžiamo perėjimo procesą, vykdomą įgyvendinant visų suinteresuotųjų šalių pasirašytą ir SADC, Afrikos Sąjungos bei tarptautinės bendruomenės patvirtintą veiksmų planą. Europos Sąjunga teikia itin didelę reikšmę tam, kad būtų įveikta ilgalaikė politinė krizė, dėl kurios Madagaskaro žmonės patiria vis didesnes ekonomines ir socialines pasekmes.
      Sprendimo 2010/371/ES galiojimas baigiasi 2011 m. birželio 6 d., todėl Europos Sąjunga nusprendė pratęsti jo galiojimą, bet šį sprendimą peržiūrės, kai tik veiksmų planą patvirtins SADC, Afrikos Sąjunga bei tarptautinė bendruomenė.
      Su didžia pagarba

            Europos Sąjungos vardu


title: 2006/709/EB: 2004 m. balandžio 29 d. Tarybos sprendimas dėl Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Kazachstano Respublikos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolo pasirašymo ir laikino taikymo

text:
1.11.2006

               LT

               Europos Sąjungos oficialusis leidinys

               L 303/1

         TARYBOS SPRENDIMAS
   2004 m. balandžio 29 d.
   dėl Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Kazachstano Respublikos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolo pasirašymo ir laikino taikymo
   (2006/709/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 44 straipsnio 2 dalį, 47 straipsnio 2 dalies paskutinį sakinį, 55 straipsnį, 57 straipsnio 2 dalį, 71 straipsnį, 80 straipsnio 2 dalį, 93, 94, 133 ir 181a straipsnius kartu su 300 straipsnio 2 dalies pirmos pastraipos pirmu sakiniu,
   atsižvelgdama į 2003 m. balandžio 16 d. Stojimo sutartį, ypač į jos 2 straipsnio 3 dalį,
   atsižvelgdama į prie Stojimo sutarties pridėtą Aktą, ypač į jo 6 straipsnio 2 dalį,
   atsižvelgdama į Komisijos pasiūlymą,
   kadangi:

               (1)

               2003 m. gruodžio 8 d. Taryba įgaliojo Komisiją Bendrijos ir jos valstybių narių vardu vesti derybas su Kazachstano Respublika dėl Partnerystės ir bendradarbiavimo susitarimo, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolo ir numatyti tam tikras technines pritaikomąsias pataisas, susijusias su instituciniais ir teisiniais pokyčiais Europos Sąjungoje.

               (2)

               Atsižvelgiant į galimą protokolo sudarymą vėliau, Šalys derėjosi dėl protokolo, ir dabar jis turėtų būti pasirašytas Europos bendrijos ir jos valstybių narių vardu.

               (3)

               Protokolas turėtų būti taikomas laikinai nuo įstojimo dienos, kol bus baigtos atitinkamos jo oficialaus sudarymo procedūros,

         NUSPRENDĖ:
   1 straipsnis
   Tarybos pirmininkas įgaliojamas paskirti asmenį (-is), įgaliotą (-us) Europos bendrijos ir jos valstybių narių vardu pasirašyti Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Kazachstano Respublikos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolą, atsižvelgiant į galimą jo sudarymą vėliau.
   Protokolo tekstas pridedamas (1) prie šio sprendimo.
   2 straipsnis
   Kol protokolas įsigalios, jis taikomas laikinai nuo įstojimo dienos.

      Priimta Liuksemburge, 2004 m. balandžio 29 d.

            Tarybos vardu

            Pirmininkas

         K. RAJAMÄKI

      (1)  Žr. šio Oficialiojo leidinio 3 p.
   Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Kazachstano Respublikos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą,
   PROTOKOLAS
   BELGIJOS KARALYSTĖ,
   ČEKIJOS RESPUBLIKA,
   DANIJOS KARALYSTĖ,
   VOKIETIJOS FEDERACINĖ RESPUBLIKA,
   ESTIJOS RESPUBLIKA,
   GRAIKIJOS RESPUBLIKA,
   ISPANIJOS KARALYSTĖ,
   PRANCŪZIJOS RESPUBLIKA,
   AIRIJA,
   ITALIJOS RESPUBLIKA,
   KIPRO RESPUBLIKA,
   LATVIJOS RESPUBLIKA,
   LIETUVOS RESPUBLIKA,
   LIUKSEMBURGO DIDŽIOJI HERCOGYSTĖ,
   VENGRIJOS RESPUBLIKA,
   MALTOS RESPUBLIKA,
   NYDERLANDŲ KARALYSTĖ,
   AUSTRIJOS RESPUBLIKA,
   LENKIJOS RESPUBLIKA,
   PORTUGALIJOS RESPUBLIKA,
   SLOVĖNIJOS RESPUBLIKA,
   SLOVAKIJOS RESPUBLIKA,
   SUOMIJOS RESPUBLIKA,
   ŠVEDIJOS KARALYSTĖ,
   JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ,
   toliau – valstybės narės, kurioms atstovauja Europos Sąjungos Taryba, ir
   EUROPOS BENDRIJA BEI EUROPOS ATOMINĖS ENERGIJOS BENDRIJA,
   toliau – Bendrijos, kurioms atstovauja Europos Sąjungos Taryba ir Europos Komisija,
   ir
   KAZACHSTANO RESPUBLIKA,
   ATSIŽVELGDAMOS Į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimą į Europos Sąjungą 2004 m. gegužės 1 d.,
   SUSITARĖ:
   1 straipsnis
   Čekija, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija yra 1995 m. sausio 23 d. Briuselyje pasirašyto Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Kazachstano Respublikos partnerystę (toliau – Susitarimas), Šalys, ir taip pat kaip ir kitos Bendrijos valstybės narės atitinkamai priima Susitarimo ir prie jo pridedamų dokumentų tekstus ir į juos atsižvelgia.
   2 straipsnis
   Siekdamos atsižvelgti į pastaruosius institucinius pokyčius Europos Sąjungoje, Šalys susitaria, kad, nustojus galioti Europos anglių ir plieno bendrijos steigimo sutarčiai, Susitarime esančios nuostatos, nurodančios Europos anglių ir plieno bendriją, yra laikomos nuorodomis į Europos bendriją, kuri perėmė visas Europos anglių ir plieno bendrijos teises ir prisiimtus įsipareigojimus.
   3 straipsnis
   Šis protokolas yra neatskiriama Susitarimo dalis.
   4 straipsnis
   1.   Laikydamosi savo procedūrų, šį protokolą patvirtina Bendrijos, Europos Sąjungos Taryba valstybių narių vardu ir Kazachstano Respublika.
   2.   Šalys viena kitai praneša apie pirmesnėje pastraipoje nurodytų atitinkamų procedūrų atlikimą. Patvirtinimo dokumentai deponuojami Europos Sąjungos Tarybos generaliniame sekretoriate.
   5 straipsnis
   1.   Šis protokolas įsigalioja 2003 m. Stojimo sutarties įsigaliojimo dieną, jei iki tos dienos buvo deponuoti visi šio protokolo patvirtinimo dokumentai.
   2.   Jei iki tos dienos buvo deponuoti ne visi šio protokolo patvirtinimo dokumentai, šis protokolas įsigalioja pirmą kito mėnesio dieną po to, kai buvo deponuotas paskutinis patvirtinimo dokumentas.
   3.   Jei iki 2004 m. gegužės 1 d. buvo deponuoti ne visi šio protokolo patvirtinimo dokumentai, šis protokolas pradedamas laikinai taikyti nuo 2004 m. gegužės 1 d.
   6 straipsnis
   Susitarimo, Baigiamojo akto ir visų prie jo pridedamų dokumentų tekstai sudaryti čekų, estų, latvių, lietuvių, lenkų, maltiečių, slovakų, slovėnų ir vengrų kalbomis.
   Jie pridedami prie šio protokolo (1) ir yra autentiški, kaip ir tekstai kitomis kalbomis, kuriomis sudaryti Susitarimas, Baigiamasis aktas ir prie jo pridedami dokumentai.
   7 straipsnis
   Šis protokolas sudarytas dviem egzemplioriais, kurių tekstai anglų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, slovakų, slovėnų, suomių, švedų, vengrų, vokiečių ir kazachų kalbomis yra autentiški.

      Hecho en Bruselas, el treinta de abril de dos mil cuatro.
      V Bruselu dne třicátého dubna dva tisíce čtyři.
      Udfærdiget i Bruxelles den tredivte april to tusind og fire.
      Geschehen zu Brüssel am dreißigsten April zweitausendundvier.
      Kahe tuhande neljanda aasta kolmekümnendal aprillil Brüsselis.
      Έγινε στις Βρυξέλλες, στις τριάντα Απριλίου δύο χιλιάδες τέσσερα.
      Done at Brussels on the thirtieth day of April in the year two thousand and four.
      Fait à Bruxelles, le trente avril deux mille quatre.
      Fatto a Bruxelles, addì trenta aprile duemilaquattro.
      Briselē, divi tūkstoši ceturtā gada trīsdesmitajā aprīlī.
      Priimta du tūkstančiai ketvirtų metų balandžio trisdešimtą dieną Briuselyje.
      Kelt Brüsszelben, a kétezer-negyedik év április havának tizenharmadik napján.
      Magħmul fi Brussel fit-tletin jum ta' April tas-sena elfejn u erbgħa.
      Gedaan te Brussel, de dertigste april tweeduizendvier.
      Sporządzono w Brukseli, dnia trzynastego kwietnia roku dwa tysiące czwartego.
      Feito em Bruxelas, em trinta de Abril de dois mil e quatro.
      V Bruseli dňa tridsiateho apríla dvetisícštyri.
      V Bruslju, dne tridesetega aprila leta dva tisoč štiri.
      Tehty Brysselissä kolmantenakymmenentenä päivänä huhtikuuta vuonna kaksituhattaneljä.
      Som skedde i Bryssel den trettionde april tjugohundrafyra.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropski skupnosti
         Euroopan yhteisöjen puolesta
         På Europeiska gemenskapernas vägnar

         Por la República de Kazajstán
         Za Kazašskou republiku
         For Republikken Kasakhstan
         Für die Republik Kasachstan
         Kasahstani Vabariigi nimel
         Για τη Δημοκρατία τον Καζακστάν
         For the Republic of Kazakhstan
         Pour la République du Kazakhstan
         Per la Repubblica del Kazakstan
         Kazahstānas Republikas vārdā
         Kazachstano Respublikos vardu
         Kazahsztán részéről
         Għar-Repubblika tal-Kazakistan
         Voor de Republiek Kazachstan
         W imieniu Republiki Kazachstanu
         Pela República do Cazaquistão
         Za Kazašskú republiku
         Za Republiko Kazahstan
         Kazakstanin tasavallan puolesta
         På Republiken Kazakstans vägnar

      (1)  Susitarimo tekstas čekų, estų, latvių, lietuvių, vengrų, maltiečių, lenkų, slovakų ir slovėnų kalbomis bus paskelbtas Oficialiojo leidinio specialiajame leidime vėliau.


title: 2011/774/ES: 2011 m. lapkričio 16 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Airijos paraiška EGF/2010/021 IE/Construction 71)

text:
30.11.2011

               LT

               Europos Sąjungos oficialusis leidinys

               L 317/32

         EUROPOS PARLAMENTO IR TARYBOS SPRENDIMAS
   2011 m. lapkričio 16 d.
   dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Airijos paraiška EGF/2010/021 IE/Construction 71)
   (2011/774/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

               (2)

               EGF taikymo sritis buvo išplėsta – nuo 2009 m. gegužės 1 d. galima teikti paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio, paraiškas;

               (3)

               2006 m. gegužės 17 d. Tarpinstituciniame susitarime numatyta galimybė mobilizuoti EGF lėšas neviršijant viršutinės metinės 500 mln. EUR ribos;

               (4)

               2010 m. birželio 9 d. Airija pateikė paraišką mobilizuoti EGF lėšas dėl darbuotojų atleidimo iš 230 įmonių, vykdančių NACE 2 red. 71 skyriaus (Architektūrinė ir inžinerijos veikla; techninis tikrinimas ir analizė) veiklą Airijos pasienio, vidurio ir vakarų (IE01), taip pat pietų ir rytų (IE02) NUTS II regionuose, ir iki 2011 m. birželio 17 d. ją papildė išsamesne informacija. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 1 387 819 EUR sumą;

               (5)

               todėl EGF lėšos turėtų būti mobilizuotos finansinei paramai pagal Airijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2011 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 1 387 819 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2011 m. lapkričio 16 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkas

         W. SZCZUKA

      (1)  OL C 139, 2006 6 14, p. 1.

      (2)  OL L 406, 2006 12 30, p. 1.